ลักษณะการประกอบธุรกิจ

ประวัติความเป็นมา

บริษัท เมโทรซิสเต็มส์คอร์ปอเรชั่น จำกัด (มหาชน)  ก่อตั้งเมื่อวันที่ 6 มกราคม พ.ศ. 2529
ด้วยทุนจดทะเบียน 4 ล้านบาท ในฐานะคู่ค้ารายแรกของไอบีเอ็มในภูมิภาคเอเชียตะวันออกเฉียงใต้
นับแต่นั้นมาบริษัทได้ขยายขอบข่ายการดำเนินธุรกิจสู่การนำเสนอโซลูชั่นและบริการด้านไอทีแบบครบวงจร

ระหว่างปี 2530-2536 บริษัทมีการเพิ่มทุนจดทะเบียนอย่างต่อเนื่องตามการเติบโตของธุรกิจ
จนกระทั่งปี 2538 ได้ปรับเปลี่ยนรูปแบบกิจการสู่บริษัทมหาชน
โดยจดทะเบียนในตลาดหลักทรัพย์แห่งประเทศไทย พร้อมเพิ่มทุนจดทะเบียนเป็น 180 ล้านบาท
และเริ่มทำการซื้อขายหุ้นสามัญครั้งแรกเมื่อวันที่ 9 พฤษภาคม 2539

ต่อมาบริษัทได้เพิ่มทุนจดทะเบียนเป็น 360 ล้านบาทในปี 2545 และ 479 ล้านบาทในปี 2550
และลดทุนจดทะเบียนเหลือ 360 ล้านบาทในปี 2553
ปัจจุบันบริษัทมีทุนจดทะเบียนและทุนเรียกชำระแล้วจำนวน 360 ล้านบาท

นอกจากนี้บริษัทฯ ยังได้รับการรับรองระบบคุณภาพมาตรฐานไอเอสโอ 9001: 2008
ในทุกขั้นตอนการทำงาน ISO/IEC 20000:2005 และ ISO/IEC 27001:2005
ในส่วนงานแมเนจ เซอร์วิส จากบริษัท บูโร เวอริทัส (ประเทศไทย) จำกัด
เพื่อเป็นการยืนยันถึงกระบวนการดำเนินธุรกิจและระดับการบริการที่ดีเทียบเท่ามาตรฐานสากล

ณ วันที่ 7 มกราคม 2554 บริษัทมีผู้ถือหุ้นรายใหญ่ ได้แก่ บริษัทเมโทรแวลูครีเอชั่น จำกัด
ถือหุ้นร้อยละ 22.14 กลุ่มครอบครัวจารุวจนะ ถือหุ้นร้อยละ 20.06 บริษัท เมโทรฟอส จำกัด
ถือหุ้นร้อยละ 17.99 และกลุ่มครอบครัวเชื้อรัตนพงษ์ ถือหุ้นร้อยละ 11.82 ส่วนผู้ถือหุ้นรายอื่นๆ
ถือหุ้นไม่เกินร้อยละ 10 ซึ่งการเปลี่ยนแปลงการถือหุ้นที่ผ่านมาไม่มีผลต่ออำนาจในการควบคุมบริษัท

จากการประชุมคณะกรรมการบริษัท ครั้งที่ 1/2554 วันที่ 26 มกราคม 2554
มีมติอนุมัติการเข้าร่วมลงทุนในบริษัท เจบีซีซี (ไทยแลนด์) จำกัด โดยการซื้อหุ้นจาก JBCC
Holding Inc. ประเทศญี่ปุ่น จำนวน 2,000 หุ้น ในราคา 2 ล้านบาท คิดเป็นร้อยละ 20
ของจำนวนทุนจดทะเบียน 10 ล้านบาท เพื่อเป็นการขยายฐานลูกค้าสัญชาติญี่ปุ่นในประเทศไทย
ซึ่งการลงทุนดังกล่าวดำเนินการเสร็จสิ้นภายในเดือนกุมภาพันธ์ 2554
แหล่งเงินทุนที่ใช้มาจากเงินทุนหมุนเวียนของบริษัท

นอกจากนี้บริษัทยังพัฒนาศูนย์สาธิตต่าง ๆ เพื่อทดสอบแนวคิด (Proof of Concept)
ซึ่งเป็นการนำองค์กรสู่มุมมองทางเทคโนโลยีใหม่ๆ พร้อมการทดสอบและทดลองใช้ก่อนตัดสินใจ
เพื่อให้การลงทุนทางด้านไอทีเป็นไปอย่างคุ้มค่าและเกิดประสิทธิผลกับลูกค้าอย่างแท้จริง
ศูนย์สาธิตดังกล่าวได้แก่

-   Audio Visual Information Technology Center (AVIT Center)
    จะเน้นจุดเด่นของอุปกรณ์ด้านเทคโนโลยีภาพและเสียง
    รวมถึงสวิตซ์ควบคุมในการบริหารรูปแบบการนำเสนอสื่อข้อมูลในรูปแบบต่าง ๆ

-   Business Decision Support Center
    ศูนย์จัดแสดงโซลูชั่นสำหรับการบริหารข้อมูลการดำเนินงานองค์กร
    ปรับเปลี่ยนสู่รูปแบบข้อมูลเชิงกลยุทธ์
    ซึ่งจะช่วยผู้บริหารดำเนินการตัดสินใจทางธุรกิจได้อย่างถูกต้องและประสบความสำเร็จ

-   Business Productivity Center ด้วยความร่วมมือระหว่างเมโทรซิสเต็มส์ฯ
    ไมโครซอฟท์ และอินเทล ในการจำลองให้เห็นถึงการวางแผน
    และนำโซลูชั่นของไมโครซอฟท์ไปใช้ในการเพิ่มประสิทธิผล
    และความร่วมมือกับดีแทคในการนำเสนอโซลูชั่นด้าน Business Mobility
    ที่พร้อมให้องค์กรสามารถดำเนินธุรกิจได้ทุกทีทุกเวลา

-   Business Partner Innovation Center (BPIC)
    ศูนย์สาธิตทางเทคโนโลยีที่พร้อมให้คำปรึกษากับลูกค้าในการพัฒนาระบบไอที
    ตั้งแต่การออกแบบโซลูชั่น การติดตั้งผลิตภัณฑ์ รวมถึงการทำเวิร์คช้อปและการฝึกอบรม

-   e-Business Innovation Center
    นำเสนอแนวคิดใหม่ของการพัฒนาศูนย์ดาต้าเซ็นเตอร์ในรูปแบบออนดีมานต์
    เพื่อช่วยให้องค์กรสามารถจัดสรรโซลูชั่นด้านไอทีและอินฟราสตรัคเจอร์
    ซึ่งพร้อมปรับเปลี่ยนให้เหมาะสมกับการดำเนินธุรกิจ
    เป็นการเพิ่มขีดความสามารถในการบริหารความเปลี่ยนแปลงและลดค่าใช้จ่ายในการปฏิบัติงาน

-   IBM Envisioning Center ด้วยความร่วมมือระหว่างเมโทรซิสเต็มส์ฯ และไอบีเอ็ม
    ประเทศไทย ในการจัดตั้งศูนย์สาธิตทางเทคโนโลยีและศูนย์ฝึกอบรมเกี่ยวกับซอฟต์แวร์โซลูชั่น
    และมิดเดิลแวร์ของไอบีเอ็ม

-   Business Communication Center เน้นการเชื่อมโยงช่องทางสื่อสารทางธุรกิจทุกรูปแบบ
    (Unified Communication) ด้วยเทคโนโลยีไอพีของซิสโก้ อาทิ
    การจำลองรูปแบบการทำงานและการสื่อสารแบบเคลื่อนที่
    การประชุมทางไกลร่วมกับการใช้สื่อนำเสนอที่หลากหลาย ทำการ Call Center เป็นต้น

ลักษณะการประกอบธุรกิจ

บริษัทประกอบธุรกิจการขายสินค้าและบริการด้านเทคโนโลยีสารสนเทศและการสื่อสาร โดยแบ่งเป็น
3 กลุ่มธุรกิจ ดังนี้

1.  กลุ่มผลิตภัณฑ์ฮาร์ดแวร์ (Enterprise Systems Group – ESG)
    จำหน่ายผลิตภัณฑ์ฮาร์ดแวร์ ประกอบด้วย คอมพิวเตอร์ขนาดกลาง พีซี อุปกรณ์จัดเก็บข้อมูล
    ระบบค้าปลีก เครื่องพิมพ์สำหรับระบบคอมพิวเตอร์ขนาดใหญ่

2.  กลุ่มผลิตภัณฑ์ซอฟต์แวร์โซลูชั่น (Solutions Integration Group – SIG)
    จำหน่ายซอฟต์แวร์โซลูชั่นและบริการให้คำปรึกษาด้านไอทีเพื่อการบริหารงานที่มีประสิทธิภาพ
    บริการให้คำปรึกษาและติดตั้งฮาร์ดแวร์ ซอฟต์แวร์โซลูชั่นที่เกี่ยวข้องกับเทคโนโลยีไอพี
    และระบบเครือข่าย อาทิ การจัดการข้อมูลและความปลอดภัย การบริหารระบบงานไอที
    โซลูชั่นเพื่อการตัดสินใจทางธุรกิจ คอมพิวเตอร์เพื่องานด้านการออกแบบ
    ลิขสิทธิ์ซอฟต์แวร์ไมโครซอฟท์ ระบบสำรองฉุกเฉินสำหรับธุรกิจ
    บริการฝึกอบรมและจัดทดสอบความรู้ด้านไอที อุปกรณ์สวิตซ์-เราเตอร์ ไอพีโฟน
    ผลิตภัณฑ์สำหรับห้องดาต้าเซ็นเตอร์ และระบบสื่อสารไอพี เป็นต้น

3.  กลุ่มผลิตภัณฑ์วัสดุสิ้นเปลือง (Office Supplies Group – OSG)
    จำหน่ายวัสดุสิ้นเปลืองที่เกี่ยวข้องกับคอมพิวเตอร์ เครื่องพิมพ์ขนาดเล็ก กล้องถ่ายรูป
    และเครื่องโปรเจ็คเตอร์ เป็นต้น ผ่านระบบการขายแบบเทเลมาร์เก็ตติ้ง
    และระบบการขายแบบ e-Procurement ผ่านเว็บไซต์ www.metro-supplies.com

บริษัทในเครือรวม 6 บริษัท ประกอบด้วยบริษัทย่อย 3 บริษัท และบริษัทร่วม 3 บริษัท
ดำเนินธุรกิจที่เกี่ยวข้องกับระบบเทคโนโลยีสารสนเทศเช่นกัน
แต่มีความแตกต่างในด้านการเข้าถือหุ้นและนโยบายการบริหารของบริษัทหลัก คือ บริษัท
เมโทรซิสเต็มส์คอร์ปอเรชั่น จำกัด (มหาชน) มีรายละเอียดดังนี้

บริษัทย่อย 3 บริษัท

1.  บริษัท เมโทรโปรเฟสชั่นแนลโปรดักส์ จำกัด ผลิตและจำหน่ายคอมพิวเตอร์ประกอบในประเทศ
    ตรา เอ็มพีพี ถือหุ้นโดยบริษัทหลัก 98.60% (จำนวนหุ้นที่ถือ 197,200 หุ้น
    จำนวนหุ้นที่จำหน่ายได้ 200,000 หุ้น)

2.  บริษัท เมโทรอินโฟเทค จำกัด ตัวแทนจำหน่ายซอฟต์แวร์บริหารจัดการทรัพยากรทางธุรกิจ
    (อีอาร์พี) ตรา เอสเอพี หรือ SAP ถือหุ้นโดยบริษัทหลัก 70.00% (จำนวนหุ้นที่ถือ 35,000
    หุ้น จำนวนหุ้นที่จำหน่ายได้ 50,000 หุ้น)

3.  บริษัท เมโทรคอนเนค จำกัด จัดจำหน่ายผลิตภัณฑ์คอมพิวเตอร์
    อุปกรณ์ต่อพ่วงและซอฟต์แวร์ผ่านผู้ให้บริการด้านไอที ถือหุ้นโดยบริษัทหลัก 99.99%
    (จำนวนหุ้นที่ถือ 999,997 หุ้น จำนวนหุ้นที่จำหน่ายได้ 1,000,000 หุ้น)

บริษัทร่วม 3 บริษัท

1.  บริษัท เอชไอเอส เอ็มเอสซี จำกัด จัดจำหนายซอฟต์แวร์บริหารงานโรงแรม ได้แก่
    ระบบงาน เอปิโตเม (Epitome) ถือหุ้นโดยบริษัทหลัก 49.97% (จำนวนหุ้นที่ถือ 19,988
    หุ้น จำนวนหุ้นที่จำหน่ายได้ 40,000 หุ้น)

2.  บริษัท เมโทรซอฟท์ จำกัด ให้บริการพัฒนาซอฟต์แวร์ระบบงาน ได้แก่ ซอฟต์แวร์บริต้า
    (Brita) ถือหุ้นโดยบริษัทหลัก 49.00% (จำนวนหุ้นที่ถือ 29,400 หุ้น จำนวนหุ้นที่จำหน่ายได้
    60,000 หุ้น)

3.  บริษัท พีเอสพี (ไทยแลนด์) จำกัด จัดจำหน่ายซอฟต์แวร์ระบบจัดการฐานข้อมูล โปรเกรส
    (Progress) ถือหุ้นโดยบริษัทหลัก 49.80% (จำนวนหุ้นที่ถือ 49,800 หุ้น
    จำนวนหุ้นที่จำหน่ายได้ 100,000 หุ้น)

โครงสร้างรายได้

โครงสร้างรายได้ของบริษัทและบริษัทย่อยสามารถแยกตามประเภทการดำเนินธุรกิจ ในช่วง 3
ปีที่ผ่านมามีรายละเอียดดังต่อไปนี้

(หน่วย:ล้านบาท)

[]ที่มา : งบการเงินรวม

* มีการจัดกลุ่มรายได้ใหม่เพื่อให้เปรียบเทียบกับปีปัจจุบันได้

เป้าหมายการดำเนินธุรกิจ

ปี 2554 บริษัทกำหนดเป้าหมายการเจริญเติบโตของรายได้รวมและอัตรากำไรขั้นต้นใกล้เคียงกับปี
2553 ซึ่งการดำเนินงานตามเป้าหมายดังกล่าว บริษัทมุ่งเน้นในเรื่องดังต่อไปนี้

1.  เพิ่มยอดขายในฐานลูกค้าเดิม และขยายธุรกิจไปยังกลุ่มลูกค้าขนาดกลาง
    โดยร่วมมือกับพันธมิตรทางธุรกิจอย่างใกล้ชิดในการนำเสนอโซลูชั่นที่ครอบคลุมความต้องการของกลุ่มลูกค้าเป้าหมาย

2.  เพิ่มผลิตภัณฑ์หรือโซลูชั่นใหม่ๆ ทางด้านฮาร์ดแวร์และเทคโนโลยีเวอร์ชวลไลเซชั่น
    (Virtualization) เพื่อช่วยเพิ่มประสิทธิภาพการทำงานที่สะดวก รวดเร็ว
    ลดค่าใช้จ่ายและช่วยประหยัดการใช้พลังงาน รวมทั้งนำเสนอบริการทางด้านไอที
    ให้เป็นไปตามพระราชบัญญัติว่าด้วยการกระทำผิดเกี่ยวกับคอมพิวเตอร์ พ.ศ.2550

3.  ขยายธุรกิจบริการด้านไอทีเอาท์ซอร์สซิ่ง โดยบริการดังกล่าวบริษัทฯ
    ได้รับการรับรองมาตรฐาน ISO/IEC 20000:2005 และ ISO/IEC 27001:2005